Renosterstropery: 365 vas in eerste 6 maande van 2018Argieffoto (Foto: Rhino Horn Auction) Die nasionale gesamentlike krisisbeheersentrum van die polisie (Natjoints) het Sondag laat hoor dat 15 vermeende renosterstropers verlede week vasgetrek is en 365 stropers in die eerste helfte van vanjaar suksesvolg vervolg is. Volgens brig. Vishnu Naidoo, woordvoerder van die polisie, is daar tydens die inhegtenisneming van dié 15 verdagtes, tussen 33 en 50 jaar oud, beslag gelê op vier onwettige wapens asook ammunisie. Naidoo het gesê uit die honderde verdagtes wat die polisie al in hegtenis geneem het, is 165 nog in aanhouding en verhoorafwagtend, ses is na hul lande van herkoms gedeporteer, 11 is boetes opgelê en 57 dien tronkstraf uit. Naidoo het gesê die Rhino Nine-taakspan bestaan uit onder meer verskeie eenhede binne die polisie, SANParke-wildbewaarders asook doeanebeamptes. “Hulle is verantwoordelik vir die voorkoming, bevegting en ondersoekwerk in renosterstropergevalle.” Naidoo het gesê die strategieë wat Natjoints in plek gestel het in die geveg teen renosterstropery, verminder veral smokkelaars se kanse om by grensposte by nasionale parke verby te kom.